Την Αθήνα θα επισκεφθεί ο Μπαράκ Ομπάμα, εντός του προσεχούς μήνα, με την 14η και 15η Νοεμβρίου να θεωρούνται ως πιθανές ημερομηνίες.

Πρόκειται για την πρώτη επίσκεψη του Αμερικανού Προέδρου στην Ελλάδα, δύο μήνες πριν παραδώσει την Προεδρία των ΗΠΑ.

Η επίσκεψη Ομπάμα, σε μία περίοδο που ο Αμερικανός Πρόεδρος μιλάει ευθέως εναντίον της πολιτικής ασφυκτικής λιτότητας που ακολουθεί η Ε.Ε., αποκτά ιδιαίτερη σημασία.

Eνδεικτικά είναι όσα ανέφερε σε συνέντευξή του που δημοσιεύεται σήμερα στην εφημερίδα La Repubblica.

«Πιστεύω ότι τα μέτρα λιτότητας έχουν συμβάλει στην επιβράδυνση της οικονομικής ανάπτυξης στην Ευρώπη», δηλώνει ο αμερικανός πρόεδρος στην αποκλειστική του συνέντευξη στην ιταλική εφημερίδα και προσθέτει πως «ορισμένες χώρες είδαμε ότι βρέθηκαν επί σειρά ετών σε οικονομικό τέλμα, το οποίο αύξησε τις οικονομικές δυσκολίες και τους φόβους που διαπιστώνουμε (να αναφύονται) σε όλη την ευρωπαϊκή ήπειρο, ιδίως στους νέους, οι οποίοι έχουν μεγαλύτερη πιθανότητα να βρεθούν άνεργοι».

Προσφυγικό

Παράλληλα, σε δηλώσεις του για το προσφυγικό, στην κοινή συνέντευξη Τύπου με τον πρωθυπουργό της Ιταλίας, Ματέο Ρέντσι στον Λευκό Οίκο, ο Μπαράκ Ομπάμα τόνισε ότι η κυβέρνησή του παραμένει δεσμευμένη να βοηθήσει την Ευρώπη να αντεπεξέλθει στη μαζική έλευση προσφύγων, τονίζοντας πως η Ιταλία, η Ελλάδα και η Γερμανία δεν πρέπει να σηκώνουν μεγαλύτερο βάρος από τις άλλες χώρες μέλη της Ευρωπαϊκής Ένωσης.

«Είναι στρατηγικό συμφέρον των ΗΠΑ να εξασφαλιστεί ότι η μεταναστευτική κρίση στην Ευρώπη θα επιλυθεί», ανέφερε χαρακτηριστικά.